amanoisuno/poet huggingface dataset:
冬日宴群公於宅各賦一字得杯 于志寧
陋巷朱軒擁，衡門緹騎來。俱裁七步詠，同傾三雅杯。色動迎春柳，花發犯寒梅。賓筵未半醉，驪歌不用催。
冬日宴於庶子宅各賦一字得趣 令狐德棻
高門聊命賞，群英於此遇。放曠山水情，留連文酒趣。夕煙起林蘭，霜枝殞庭樹。落景雖已傾，歸軒幸能駐。
冬日宴於庶子宅各賦一字得色 封行高
夫君敬愛重，歡言情不極。雅引發清音，麗藻窮雕飾。水結曲池冰，日暖平亭色。引滿既杯傾，終之以弁側。
冬日宴於庶子宅各賦一字得節 杜正倫
李門餘妄進，徐榻君恒設。清論暢玄言，雅琴飛白雪。寒雲曖落景，朔風淒暮節。方欣投轄情，且駐當歸別。
玄武門侍宴 杜正倫
大君端扆暇，睿賞狎林泉。開軒臨禁籞，藉野列芳筵。參差歌管颺，容裔羽旗懸。玉池流若醴，雲閣聚非煙。湛露晞堯日，熏風入舜弦。大德侔玄造，微物荷陶甄。謬陪瑤水宴，仍廁柏梁篇。闞名徒上月，鄒辯詎談天。既喜光華旦，還傷遲暮年。猶冀升中日，簪裾奉肅然。
奉和正日臨朝 岑文本
時雍表昌運，日正葉靈符。德兼三代禮，功包四海圖。逾沙紛在列，執玉儼相趨。清蹕喧輦道，張樂駭天衢。拂蜺九旗映，儀鳳八音殊。佳氣浮仙掌，熏風繞帝梧。天文光七政，皇恩被九區。方陪瘞玉禮，珥筆岱山隅。
奉述飛白書勢 岑文本
六文開玉篆，八體曜銀書。飛毫列錦繡，拂素起龍魚。鳳舉崩雲絕，鸞驚遊霧疏。別有臨池草，恩沾垂露餘。
冬日宴於庶子宅各賦一字得平 岑文本
金蘭篤惠好，尊酒暢生平。既欣投轄賞，暫緩望鄉情。愛景含霜晦，落照帶風輕。於茲歡宴洽，寵辱詎相驚。
安德山池宴集 岑文本
甲第多清賞，芳辰命羽卮。書帷通行徑，琴台枕槿籬。池疑夜壑徙，山似鬱洲移。雕楹網蘿薜，激瀨合塤篪。鳥戲翻新葉，魚躍動清漪。自得淹留趣，甯勞攀桂枝。
安德山池宴集 劉洎
平陽擅歌舞，金谷盛招攜。何如兼往烈，會賞葉幽棲。已均朝野致，還欣物我齊。春晚花方落，蘭深徑漸迷。蒲新節尚短，荷小蓋猶低。無勞拂長袖，直待夜烏啼。
安德山池宴集 褚遂良
伏櫪丹霞外，遮園煥景舒。行雲泛層阜，蔽月下清渠。亭中奏趙瑟，席上舞燕裾。花落春鶯晚，風光夏葉初。良朋比蘭蕙，雕藻邁瓊琚。獨有狂歌客，來承歡宴餘。
安德山池宴集 楊續
狹斜通鳳闕，上路抵青樓。簪紱啟賓館，軒蓋臨禦溝。西城多妙舞，主第出名謳。列峰疑宿霧，疏壑擬藏舟。花蝶辭風影，蘋藻含春流。酒闌高宴畢，自反山之幽。
遊清都觀尋沈道士得仙字 劉孝孫
紛吾因暇豫，行樂極留連。尋真謁紫府，披霧覿青天。緬懷金闕外，遐想玉京前。飛軒俯松柏，抗殿接雲煙。滔滔清夏景，嘒嘒早秋蟬。橫琴對危石，酌醴臨寒泉。聊祛塵俗累，寧希龜鶴年。無勞生羽翼，自可狎神仙。
早發成皋望河 劉孝孫
清晨發岩邑，車馬走轘轅。回瞰黃河上，惝怳屢飛魂。鴻流遵積石，驚浪下龍門。仙槎不辨處，沉璧想猶存。遠近洲渚出，颯遝鳧雁喧。懷古空延佇，歎逝將何言。
遊靈山寺 劉孝孫
吾王遊勝地，驂駕曆祇園。臨風畫角憤，耀日采旗翻。永懷筌了義，寂念啟玄門。深溪窮地脈，高嶂接雲根。信美諧心賞，幽邃且攀援。曳裾欣扈從，方悟屏塵喧。
冬日宴於庶子宅各賦一字得鮮 劉孝孫
解襟遊勝地，披雲促宴筵。清文振筆妙，高論寫言泉。凍柳含風落，寒梅照日鮮。驪歌雖欲奏，歸駕且留連。
送劉散員同賦陳思王詩遊人久不歸 劉孝孫
鄉關渺天末，引領悵懷歸。羈旅久淫滯，物色屢芳菲。稍覺私意盡，行看蓬鬢衰。如何千裏外，佇立沾裳衣。
詠笛 劉孝孫
涼秋夜笛鳴，流風韻九成。調高時慷慨，曲變或淒清。征客懷離緒，鄰人思舊情。幸以知音顧，千載有奇聲。
賦得春鶯送友人 劉孝孫
流鶯拂繡羽，二月上林期。待雪消金禁，銜花向玉墀。翅掩飛燕舞，啼惱婕妤悲。料取金閨意，因君問所思。
巫山高 陸敬
巫岫鬱岧嶢，高高入紫霄。白雲抱危石，玄猿掛迥條。懸崖激巨浪，脆葉隕驚飆。別有陽臺處，風雨共飄颻。
游隋故都 陸敬
洛城聊顧步，長想遂留連。水鬥宮初毀，風變鼎將遷。皋陶德不建，汾隅祀忽焉。宗祊曠無象，聲朔緬誰傳。枌榆何冷落，禾黍鬱芊綿。悲歌盡商頌，太息憫周篇。來蘇佇聖德，濡足乃乘幹。正始淳風被，人勞用息肩。舞象文思澤，偃伯武功宣。則百昌厥後，于萬永斯年。茲辰素商節，灰管變星躔。平原悴秋草，喬木斂寒煙。翻黃墜疏葉，凝翠積高天。參差海曲雁，寂寞柳門蟬。興悼今如此，悲愁複在旃。彷徨不忍去，杖策屢回邅。
遊清都觀尋沈道士得都字 陸敬
聊排靈瑣闥，徐步入清都。青溪冥寂士，思玄徇道樞。十芒生藥笥，七焰發丹爐。縹帙桐君錄，朱書王母符。宮槐散綠穗，日槿落青柎。矯翰雷門鶴，飛來葉縣鳧。淩風自可禦，安事迫中區。方追羽化侶，從此得玄珠。
七夕賦詠成篇 陸敬
夙駕鳴鸞啟閶闔，霓裳遙裔儼天津。五明霜紈開羽扇，片時歡娛自有極，已複長望來年人。
七夕賦詠成篇 沈叔安
皎皎宵月麗秋光，耿耿天津橫複長。停梭且複留殘緯，雖喜得同今夜枕，還愁重空明日床。
七夕賦詠成篇 何仲宣
日日思歸勤理鬢，朝朝佇望懶調梭。淩風寶扇遙臨月，通宵道意終無盡，向曉離愁已複多。
遊清都觀尋沈道士得芳字 趙中虛
青溪阻千仞，姑射藐汾陽。未若遊茲境，探玄眾妙場。鶴來疑羽客，雲泛似霓裳。寓目雖靈宇，遊神乃帝鄉。道存真理得，心灰俗累忘。煙霞凝抗殿，松桂肅長廊。早蟬清暮響，崇蘭散晚芳。即此翔寥廓，非複控榆枋。
送劉散員賦得陳思王詩明月照高樓 楊浚
高樓一何綺，素月複流明。重軒望不極，餘暉攬詎盈。鏡華當牖照，鉤影隔簾生。逆愁異尊酒，對此難為情。